Engin lausn í sjónmáli , segir talsmaður starfsmanna álversins í Straumsvík . Vísir / Anton Brink Ríkissáttasemjari hefur boðað til fundar í álversdeilunni klukkan fimm í dag . Tvær vikur eru frá því að deiluaðilar settust síðast við samningaborðið en lögum samkvæmt ber ríkissáttasemjara að boða til fundar innan tveggja vikna , óski deiluaðilar þess ekki sjálfir . Gylfi Ingvarsson , talsmaður starfsmanna álversins í Straumsvík , segir fátt benda til þess að lausn sé í sjónmáli . „ Það hefur ekkert komið fram þannig að menn séu að færast nær hvor öðrum . Það eru einhverjar þreifingar en það kemur bara í ljós hvort eitthvað gerist , “ segir Gylfi . Hafnarverkamenn á Straumsvíkurhöfn lögðu niður störf fyrir tveimur vikum . Sólarhring síðar úrskurðaði sýslumaðurinn á höfuðborgarsvæðinu að yfirmenn hjá Rio Tinto mættu lesta áli um borð í skip til útflutnings . Næsta flutningaskip er væntanlegt til Straumsvíkurhafnar síðdegis . Flutningaskipi seinkar um tæpan sólarhring . Deiluaðilar funda hjá sáttasemjara í dag .